
Regulamentul

de organizare şi funcţionare a Autoritatii Urbane (AU)
din cadrul Primăriei Municipiului Timişoara

Cadru legal

Reglementări europene:

· Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006.

· Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului;

Reglementări naționale:

· Acordul de delegare a anumitor atribuţii privind implementarea programului operaţional regional 2014 – 2020, axa prioritară 4 – sprijinirea dezvoltării urbane durabile;

· Acordul de Parteneriat 2014-2020;

· Programul Operaţional Regional 2014-2020;

· Document Cadru de Implementare a dezvoltării urbane durabile – Axa  Prioritară 4 Sprijinirea dezvoltării urbane durabile
· Hotărârea de Guvern nr. 1183/2014 privind nominalizarea autorităţilor implicate în sistemul de management şi control al fondurilor europene structurale şi de investiţii 2014-2020, cu modificările şi completările ulterioare;
· Hotărâre nr. 398 din 27 mai 2015 pentru stabilirea cadrului instituţional de coordonare şi gestionare a fondurilor europene structurale şi de investiţii şi pentru asigurarea continuităţii cadrului instituţional de coordonare şi gestionare a instrumentelor structurale 2007-2013

Capitolul I. Dispoziţii generale
1. Rolul

Art. 1 (1) Autoritatea Urbană are rolul de a prioritiza și selecta proiectele aferente SIDU (inclusiv din PMUD) ale Municipiului Timişoara, finanțabile în perioada 2014-2020 prin intermediul Axei prioritare 4 a POR 2014-2020. 

(2) Autoritate urbană, în contextul art. 7 al Regulamentul FEDR, reprezintă structura funcţională care are responsabilitatea îndeplinirii atribuţiei de selectare strategică a fişelor de proiecte, propuse spre finanţare în cadrul Axei prioritare 4 Sprijinirea Dezvoltării Urbane Durabile a Programului Operaţional Regional 2014-2020, aferente strategiei integrate de dezvoltare urbană, atribuţie delegată acesteia de către AM POR.

2. Obiectivele

Art. 2 Obiectivele Autorităţii Urbane sunt:

(1) Obiectivul strategic îl reprezintă dezvoltarea urbană durabilă comprehensivă a Polului de Creştere Timişoara;
(2)  Obiectivul pe termen mediu îl constituie asigurarea unei rate de succes ridicate a proiectelor aferente axei prioritare 4 a POR 2014-2020 ale Polului de Creştere Timişoara;
(3) Obiectivul pe termen scurt îl reprezintă facilitarea planificării integrate a proiectelor aferente SIDU (inclusiv din PMUD) ale Municipiului Timişoara.
3. Obiectul de activitate

Art. 3 Obiectul de activitate al Autorităţii Urbane îl constituie evaluarea şi prioritizarea proiectelor aferente axei prioritare 4 a POR 2014-2020 şi stabilirea listei proiectelor aferente axei prioritare 4 a POR 2014-2020.
4. Statutul juridic

Art. 4   Autoritatea Urbană este o structură internă stabilită în cadrul Primăriei Municipiului Timişoara cu sediul în Blv. C.D.Loga nr. 1, 300030 Timişoara.
Cap. II Organizare şi funcţionare
Art. 5 Atribuţiile Autorităţii Urbane vor fi îndeplinite în baza următoarelor documente: 

(1) Procedura de prioritizare şi selecţie a proiectelor;

(2) Procedura de arhivare;

(3) Metodologia și criteriile de selecție a operațiunilor (proiectelor) pentru Axa Prioritară 4 a POR 2014-2020, parte a procedurii de prioritizare şi selecţie, aprobată de Comitetul de Monitorizare al Programului Operațional Regional;

(4) Lista intermediară de proiecte/portofoliul de proiecte al SIDU (inclusiv PMUD) și fișele de proiecte aferente Axei prioritare 4 a POR 2014-2020, ce derivă din SIDU a municipiului Timişoara, întocmite de către structurile interne a primăriei;
(5) Bugetul operațional al Municipiului Timişoara, în conformitate cu prevederile Documentului Cadru de Implementare a Dezvoltării Urbane durabile - Axa prioritară 4 Sprijinirea dezvoltării urbane durabile;
(6) Alocarea financiară orientativă a Municipiului Timişoara, în conformitate cu Documentul Cadru de Implementare a Dezvoltării Urbane durabile - Axa prioritară 4 Sprijinirea dezvoltării urbane durabile;
(7) Protocolul dintre municipiile reşedinţă de judeţ din Regiunea Vest sau negaţia participării la procesul de negociere, în baza cărora se stabilesc alocările aferente pentru fiecare din cele patru Priorităţi de Investiţii ale axei prioritare 4 a POR 2014-2020.

Art. 6 Autoritatea Urbană va elabora, în termen de 30 de zile calendaristice de la preluarea atribuţiilor, procedura de prioritizare şi selecţie a proiectelor şi procedura de arhivare, în conformitate cu procedurile interne specifice Municipiului Timişoara şi ţinând cont de Documentul Cadru de implementare a Dezvoltării Urbane Durabile şi Orientările privind Axa Prioritară 4 a POR 2014-2020.
Art. 7 (1) Autoritatea Urbană este compusă din 5 membri, desemnaţi prin dispoziţie a Primarului, atribuţiile acestora fiind detaliate în fişele de post anexate dispoziţiei de desemnare. Un membru al Autorităţii Urbane are şi rolul de Coordonator al Autorităţii Urbane.
(2) La preluarea atribuţiilor, membrii Autorității Urbane, desemnaţi conform alin.(1), vor completa o declarație privind conflictul de interese în conformitate cu prevederile art. 57 din Regulamentul (UE, EURATOM) nr. 966/2012.

(3) Membrii Autorității Urbane pot fi revocați/înlocuiți pe durata existenței și funcționării acestei structuri la nivelul Municipiului Timişoara.
Art. 8 (1) Autoritatea Urbană îşi desfăşoară activitatea o dată pe săptămână sau ori de câte ori este necesar. 

(2) Membrii Autorităţii Urbane se convoacă de către Coordonator, telefonic, prin e-mail sau în scris. 

(3) Deciziile Autorităţii Urbane se iau prin consens de către toţi membrii. 

(4) În situaţia în care consensul nu este posibil, deciziile se iau cu majoritate simplă.
Art. 9 Autoritatea Urbană are următoarele atribuţii::

(1) Aplică metodologia şi criteriile pentru selectarea strategică a fişelor de proiecte din Strategia Integrată de Dezvoltare Urbană a Polului de Creştere Timişoara, inclusiv din scenariul selectat din Planul de Mobilitate Urbană Durabilă al Polului de Creştere Timişoara, cu respectarea metodologiei  şi a criteriilor de selectare strategică, elaborate de Autoritatea Urbană şi aprobate de CM POR.

(2) Asigură cadrul organizatoric, procedural şi metodologic, conform dispoziţiilor regulamentelor europene şi legislaţiei naţionale relevante, în acest sens, beneficiind, din partea AMPOR, de îndrumare metodologică şi asistenţă de specialitate necesare elaborării manualelor de proceduri interne şi derulării activităţilor specifice AU.

(3) După semnarea Acordului de delegare a atribuţiei de selectare strategică a fișelor de proiecte propuse spre finanțare în cadrul axei prioritare 4 a POR 2014-2020, AU are obligaţia transmiterii către AMPOR, în termenul prevăzut de MDRAPFE, a documentelor prevăzute la art. 9 alin. (9) din Acord, precum și a oricăror modificări ce survin asupra acestora, pe parcursul valabilităţii Acordului, dacă modificările sunt de natură să afecteze drepturile și obligațiile părților.
(4) Organizează procesul de selectare strategică a fişelor de proiecte la nivel local şi asigură transparenţa şi imparţialitatea acestuia, în conformitate cu prevederile procedurale, cu prevederile Documentului cadru de implementare a dezvoltării urbane durabile – Axa prioritară 4 Sprijinirea dezvoltării urbane durabile şi/sau ale ghidurilor specifice elaborate de AMPOR şi răspunde de desfăşurarea acestui proces. Selectarea fişelor de proiecte se realizează în baza metodologiei şi a criteriilor de selectare strategică, elaborate de Autoritatea Urbană şi aprobate de CM POR
(5) Pornind de la lista de proiecte intermediare/portofoliul de proiecte al SIDU si PMUD şi a fişelor de proiecte întocmite de către structurile interne ale primăriei, folosind metodologia aprobata de catre CM POR, Autoritatea Urbană va identifica, în limita alocărilor disponibile municipiului, proiectele finanţabile prin intermediul Axei prioritare 4 a POR în perioada 2014-2020.      
(6) Transpune toate instrucţiunile privind implementarea POR emise de AMPOR, în condiţiile legii şi le aplică în termenul prevăzut în conţinutul acestora. AMPOR poate consulta AU în procesul de elaborare al acestor instrucţiuni. 

(7) Transmite AMPOR un raport cu privire la procesul de selectare strategică a fişelor de proiecte, derulat în condiţiile Acordului de delegare, în termenul prevăzut de MDRAPFE.

Art. 10 Pentru îndeplinirea eficientă a atribuţiilor, Autoritatea Urbană:

(1) Se asigură că personalul propriu cunoaşte şi pune în aplicare prevederile procedurilor interne pentru implementarea POR, în vederea îndeplinirii corespunzătoare a atribuţiei delegate. 
(2) Permite accesul reprezentanţilor AMPOR şi al altor instituţii cu atribuţii de verificare/ auditare/ control la sediul său, în baza comunicării transmise de către acestea, în termenul şi cu respectarea condiţiilor stabilite prin Acordul de delegare, pune la dispoziţia acestora documentele solicitate şi ia toate măsurile necesare pentru a asigura buna desfăşurare a activităţilor de verificare/ auditare/ control derulate. 

(3) Elaborează un Plan de acţiuni în scopul remedierii deficienţelor constatate, asigură implementarea în termen a acţiunilor prevăzute în plan şi comunică stadiul implementării acestora până la remedierea deficienţelor confirmată de AMPOR, în cazul în care, ca urmare a verificării modului de realizare a activităţilor aferente atribuţiei delegate, AMPOR formulează recomandări. 

(4) Cooperează cu AMPOR în formularea răspunsului la proiectul raportului de audit şi asigură implementarea în termen a recomandărilor, în cazul în care organismele de audit UE sau naţionale formulează recomandări care vizează organizarea şi activitatea Autorităţii Urbane.
(5) Reverifică la solicitarea AMPOR, procesul de selectare strategică a fişelor de proiecte propuse spre finanţare în cadrul Axei prioritare 4 a POR Sprijinirea dezvoltării urbane durabile, în conformitate cu prevederile procedurale privind verificarea atribuţiei delegate şi/sau procesul de selectare strategică a fişelor de proiecte, precum şi cu recomandările cuprinse în cadrul rapoartelor emise de structurile/instituţiile cu atribuţii de verificare/auditare/control.

Art. 11 (1) Secretariatul Autorităţii Urbane este asigurat de una sau două persoane, desemnate prin Dispoziţie a Primarului, atribuţiile acestuia fiind detaliate în fişele de post anexate dispoziţiei de desemnare.

(2) Secretariatul Autorităţii Urbane nu este parte parte componentă a acesteia şi nu poate participa la procesul de prioritizare şi selecţie a proiectelor. 

Art. 12 Secretariatul are următoarele atribuţii:

(1) Asigură organizarea reuniunilor de lucru ale Autorităţii Urbane.

(2) Organizează/arhivează documentele emise de Autoritatea Urbană.

(3) Asigură evidenţa fişelor de proiect aferente Axei prioritare 4 Sprijinirea dezvoltării urbane durabile, întocmite de departamentele de specialitate ale Municipiului Timişoara. 

Cap. III Finanţarea

Art. 13 Finanţarea Autorităţii Urbane se realizează din următoarele surse:

(1) bugetul local;
(2) sprijin logistic din partea Agenției pentru Dezvoltare Regională Vest care poate, la solicitarea AU, pune la dispoziţia AU, cu caracter temporar, a unor echipamente de calcul/imprimare/consumabile/birotică/spaţii şi sprijin pentru organizarea reuniunilor de lucru;
(3) alte surse legal constituite.
Capitolul IV. Dispoziţii finale
Art. 14 Autoritatea Urbană va funcţiona ca organism intermediar de nivel II până la finalul perioadei de implementare a POR 2014-2020, dacă nu se decide altfel la acel moment.
Art. 15 După aprobarea Documentului Justificativ pentru finanţare din  Fonduri ESI, această structură funcţională îşi poate suspenda pe perioadă temporară activitatea la Dispoziţia Primarului Municipiului Timişoara.

Art. 16 Activitatea membrilor Autorităţii Urbane ar putea fi reluată ori de câte ori este necesar pe parcursul perioadei de implementare a SIDU, inclusiv după realocarea financiară de la finalul anului 2019, în măsura în care AMPOR va decide acest lucru, pe baza analizei solicitărilor concrete ale beneficiarilor.

Art. 17 Autoritatea Urbană este responsabilă în faţa AM POR, pentru îndeplinirea activităţilor delegate conform Acordului de delegare, precum şi a tuturor obligaţiilor care decurg din acesta. Autoritatea Urbană se obligă să răspundă în faţa AMPOR pentru îndeplinirea corespunzătoare şi la timp a atribuţiei delegate, în conformitate cu prevederile legislaţiei UE, în special art. 125 din Regulamentul (UE) nr. 1303/2013, şi naţionale aplicabile, ale prezentului Acord şi ale procedurilor interne relevante.
Art. 18 Prezentul regulament se completează de drept cu prevederile Acordului de delegare încheiat între Municipiul Timişoara şi AMPOR, ale Documentului cadru de implementare a dezvoltării urbane durabile – Axa prioritară 4 Sprijinirea dezvoltării urbane durabile şi cu Instrucţiunile AMPOR. 
Art. 19 În cuprinsul prezentului Regulament au fost utilizate următoarele abrevieri:
- MDRAPFE – Ministerul Dezvoltării Regionale, Administraţiei Publice şi Fondurilor

                          Europene;

- AM POR – Autoritatea de Management pentru Programul Operaţional Regional;
- CM POR – Comitetul de Monitorizare al Programului Operaţional Regional;

- AU – Autoritatea Urbană;

- SIDU – Strategia Integrată de Dezvoltare Urbană;
- PMUD – Planul de Mobilitate Urbană Durabilă;

- FEDR – Fondul European de Dezvoltare Regională;

- FESI – Fonduri Europene Structurale şi de Investiţii;
- UE – Uniunea Europeană.

